《长安》
宋代·范祖禹

东风吹尘客心起，京华去蜀三千里。
我来踏雪走函关，下视秦川坦如坻。
晓登太华三峰寒，凭高始觉天地宽。
却惜京华不可见，烟花二月过长安。
长安通衢十二陌，出入九州横八极。
行人来往但西东，莫问兴亡与今昔。
昔人富贵高台倾，今人歌舞曲池平。
终南虚绕帝王宅，壮气空蟠佳丽城。
黄河之水东流海，汉家已去唐家改。
茂陵秋草春更多，豪杰今无一人在。
细观此事何足愁，不如饮酒登高楼。
秦王何苦求九鼎，魏武空劳营八州。
当年富贵一时事，身后寂寞余高丘。
春风开花不易得，一醉何必封公侯。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。